נוה מונוסון

מעמד מוניציפלי

היישוב נוה מונוסון, נוסד בשנת 1953, כאגודה שיתופית במסגרת מועצה אזורית. לימים היו שראו בו את היישוב הקהילתי הראשון, שנים רבות לפני שהמושג הומצא, שכן הוא נועד להתיישבות לא חקלאית באזור כפרי. בשנת 1964, לבקשתו של המייסד והיזם של היישוב, פרד מונוסון, מראש הממשלה דאז דוד בן-גוריון, הוענק ליישוב מעמד של מועצה מקומית. בשנת 2003, במסגרת תוכנית איחוד הרשויות, הוחלפה המועצה המקומית במנהלה מקומית, אשר קיבלה משר הפנים בשנת 2005 מעמד סטטוטורי של ועד רובע עירוני לפי פקודת העיריות, על פי תקנות העיריות (רובע עירוני - נוה מונוסון), התשס"ו-2006 . ועד הרובע אחראי להיבטי הפעילות התרבותית-קהילתית והיבטים אחרים ברובע (ראו להלן) ומייצג את תושבי הרובע מול עיריית יהוד-מונוסון, והוועדה המקומית לתכנון ובניה. 
נוה מונוסון מקבלת שירותים מוניציפליים בסיסיים וסטטוטוריים (טיפול אדמיניסטרטיבי של החינוך הפורמלי, רווחה, תחזוקת היישוב, מינהל הנדסה וגזברות) מעיריית יהוד-מונוסון. בכל שאר ההיבטים, היישוב נהנה מאוטונומיה יישובית בדומה למערכת היחסים בין ועד מקומי לבין מועצה אזורית. דגם מוניציפלי דו-רובדי זה נבנה במסגרת מדיניות משרד הפנים, לאחד רשויות. אימוץ מדיניות זו של שלטון מקומי דו-רובדי, בדומה למועצות האזוריות היום המכילות מספר ועדים מקומיים, קיבל ביטוי מוחשי בהצעת-חוק העיריות, התשס"ו-2005  במסגרתה הוצע להקים "עיריות אזוריות" המכילות ועדים מקומיים או ועדי רובע עירוני, תוך שמירת אופיו העצמאי של כל יישוב ויישוב. בשנת 2006 העניק משרד הפנים מעמד סטטוטורי דומה ליישוב הקהילתי מכבים-רעות במסגרת איחודו המוניציפלי עם העיר מודיעין.

אודות היישוב

אבן הפינה של היישוב הונחה בדצמבר 1953 ביזמתו של פרד מונוסון, נדבן ציוני מבוסטון, ארצות הברית, שחפץ להקים יישוב לעובדי שדה התעופה בלוד, שיהיה להם קרוב למקום העבודה. המשפחות הראשונות נכנסו לבתיהן בתחילת 1955. במשך השנים גדל היישוב בהתמדה עד שהגיעה אוכלוסייתו לכ-3,000 תושבים וזכה לדימוי יוקרתי. במהלך שנות ה-70 חלה הרחבה של מאות משפחות בבתים צמודי קרקע ובתים משותפים (רחוב תמר), בין השאר משפחות של טייסים בחברת אל על. במהלך שנות ה-80 וה-90 עברו להתגורר ביישוב משפחות רבות של עצמאים. בשנים האחרונות ניכרת מגמה של בניית בתים פרטיים גדולים עבור משפחות אמידות חדשות במקום "בתי הסוכנות" הקטנים שאפיינו את ראשית היישוב. 
 
לפי נתוני הלמ"ס (הלשכה המרכזית לסטטיסטיקה), נכון לספטמבר 2003 היו בנוה מונוסון 2,600 תושבים. לפי נתוני הלמ"ס, היישוב מדורג בדרוג חברתי-כלכלי גבוה (9 מתוך 10). 
היישוב מתאפיין ברמת התנדבות גבוהה וייחוד קהילתי-חברתי. בנוה מונוסון יש בית ספר יסודי קהילתי עם חטיבה צעירה, מערך גני ילדים, שבט צופים (שבט "מכבים" נוה מונוסון אשר נוסד בשנת 1964), בריכת שחייה, מועדון נופש הכולל מגרשי טניס, חדר כושר וסאונה, פרויקט קהילה תומכת לקשישים. ספרייה קהילתית, אולם ספורט גדול לאירועים עם מאות משתתפים, אולם מחול ובית תרבות רחב-ידיים אשר תוכננו על ידי האדריכל אלי שפיר והושלמו בשנת 1994. 
כל הפעילות הנ"ל מנוהלת על ידי המנהלה המקומית, במישרין ובאמצעות עמותות קהילתיות ייעודיות. 
אירוע מיוחד במינו ביישוב הוא ערב שירי לוחמים, המתקיים בין יום השואה ליום הזיכרון. ערב זה הוא מסורת שהחלה בנוה מונוסון בשנת 1984, היא נחלה הצלחה גדולה והתפשטה ליישובים רבים אחרים ברחבי המדינה.
את היישוב חוצה נחל אונו, שהוא נחל אכזב.

ייצוג פוליטי

במסגרת הבחירות המוניציפליות, בוחרים תושבי הרובע את ראש המנהלה המקומית וחברי המנהלה, וכן משתתפים, ביחד עם שאר תושבי יהוד-מונוסון, בבחירות לראשות ולמועצת העיר. בבחירות המוניציפליות שהתקיימו בשנת 2008, הצביעו למעלה מ-90% מהבוחרים ביישוב לרשימת קולנו נוה, שמצעה דוגל בהמשך האוטונומיה הקהילתית-חברתית של נוה מונוסון ובשימור האופי הכפרי של הרובע, בתוך הסביבה העירונית של בקעת אונו. 
בחודש נובמבר 2008 קיים משרד הפנים, לראשונה בתולדות המדינה, בחירות לוועדי הרובע העירוני של נוה מונוסון ושל מכבים-רעות, כחלק מהבחירות המוניציפליות ביישובים אלה, אשר תושביהם יצביעו בשלושה פתקי בחירות (בנוה מונוסון רשימת קולנו נוה הוכרזה כזוכה בכל המושבים במנהלה על פי הוראות חוק הבחירות, בשל אי-התמודדות רשימות נוספות). 
לרשימת קולנו נוה שני נציגים במועצת עיריית יהוד-מונוסון הנוכחית, וכל תשעת הנציגים במנהלה המקומית.